text: ​Acaba el primer Camp de Treball Arqueològic Internacional d'Hostalric - Tribuna Selvatana - Diari comarcal de La Selva - Actualitat, notícies, opinió...
  Fotografia: El grup d'estudiants internacionals a l´indret dels treballs. (La Selva Comunica)
  ​Acaba el primer Camp de Treball Arqueològic Internacional d'Hostalric
  Durant les dues primeres setmanes de juliol, un grup d'estudiants internacionals han realitzat treballs a la zona del turó de les Forques.
  El primer Camp de Treball Arqueològic Internacional d'Hostalric ha conclòs amb una valoració molt positiva per part dels seus organitzadors, l'Associació pel Patrimoni Històric d'Hostalric, l'Ajuntament d'Hostalric i l'ONG Societat Civil de Catalunya. Durant el Camp, s'han descobert diferents estructures perimetrals del jaciment, s'han trobat moltes restes òssies d'animals i alguns fragments de ceràmica.
  El resultat definitiu d'aquestes descobertes es presentarà el proper setembre per part de l'empresa responsable, ADARB. Per altra banda, la Cap d'Arqueologia de Girona, Montserrat Mataró, va fer una visita a l'indret i va valorar molt positivament la feina feta i va animar els organitzadors a continuar en aquesta línia.
  Durant aquestes setmanes que el grup d'estudiants internacionals ha treballat a Hostalric també han tingut ocasió de participar en la vida cívica, cultural i associativa de la població, i han ajudat l'ATC Hostalric en els sopars de Festa Major, també al Casal municipal Sol Solet i han realitzat diferents sortides amb la colla gegantera del poble, a més de fer visites a emplaçaments d'interès de la zona con el castell de Montsoriu o el Museu Etnològic d'Arbúcies.
  A partir d'ara, el jaciment serà cobert novament per preservar-lo i protegir-lo a l'espera de reprendre els treballs l'any vinent.